text: এফএনএস (এম এম মফিজুর রহমান; মোল্লাহাট, বাগেরহাট) : | প্রকাশ: ৭ ডিসেম্বর, ২০২১, ৪:০০ পিএম
  বাগেরহাটের মোল্লাহাটে এক কৈশোর দম্পতির গলায় ফাঁস দিয়ে আত্মহত্যার খবর পাওয়া গেছে। মঙ্গলবার (৭ ডিসেম্বর) সকাল ৯ টার দিকে উপজেলার চর- গাড়ফা গ্রামে জনৈক শিমুল এর বাড়িতে ওই দম্পতির শোবার ঘরের পৃথক দু'টি আড়ার সাথে গলায় ফাঁসি দিয়ে ঝুলন্ত অবস্থায় দেখে স্থানীয়ারা। এরপর তাদেরকে উদ্ধার করে দ্রুত মোল্লাহাট উপজেলা স্বাস্থ্য কমপ্লেক্সে নেয়া হলে কর্তব্যরত চিকিৎসক দু'জনকেই মৃত ঘোষণা করে।
  পুলিশ মৃত দেহ দুটি উদ্ধার করে বাগেরহাট সদর হাসপাতাল মর্গে প্রেরণ করেছে। মৃত কৈশোর দম্পতি হলেন, জনি (২০) ও নাহিদা আক্তার (১৬)। জনি উপজেলার চর-গাড়ফা গ্রামের কালাম শেখের ছেলে এবং তার স্ত্রী নাহিদা আক্তার (১৬) একই উপজেলার শারুলিয়া গ্রামের হাফিজুর রহমানে মেয়ে।
  গত এক মাস আগে ৫ই নভেম্বর ওই দম্পতি ভালবেসে বিবাহ করে এক সাথে থাকতেন। ওই দুই পরিবারের পক্ষ থেকে আত্মহত্যার বিষয় কিছু জানাতে পারেনি।
  মোল্লাহাট থানা অফিসার ইনচার্জ (ওসি) সোমেন দাশ জানান, প্রতিবেশী জনৈকা রাশিদা বেগম ঘরের আড়ার সাথে তাদেরকে গলায় ফাঁস দেয়া দেখে চিৎকার করলে স্থানীয়রা তাদের উদ্ধার করে উপজেলা স্বাস্থ্য কমপ্লেক্সে নেয়। এরপর কর্তব্যরত চিকিৎসক তাদেরকে মৃত ঘোষণা করার পর খবর পেয়ে সেখানে থানা পুলিশ যায় এবং পরবর্তী ব্যবস্থা গ্রহণ করা হয়।